### Beslutningstema

I denne sag træffes beslutning om anlægsbevilling og frigivelse af rådighedsbeløb fra dagtilbudsområdets udviklingspulje til mindre anlægsprojekter.

### Historik

Der er til budget 2024-2026 afsat samlet 6,200 mio. kr. til renoveringspulje dagtilbud.

Der er anvendt 0,215 mio. kr. til delvis finansiering af tilbygning ved daginstitutionen Regnbuen i Skærbæk og 0,150 mio. kr. til etablering af cykelskur og hegn dagsinstitution Paula Kristensen.

Restpuljen udgør herefter 5,835 mio. kr., fordelt med hhv. 2,735 mio. kr. i 2024 og 3,100 mio. kr. i 2025.

### Sagsfremstilling

Digevejens Børnehus

For i højere grad at kunne bruge udearealer i det pædagogiske arbejde foreslås det, at renovere en tidligere toiletbygning i parken, som Digevejens Børnehus grænser op til. Dette vil især tilgodese de ældste børnehavebørn, da parken giver mulighed for fysisk aktivitet og leg på en anden måde end på en legeplads. De mindre børn vil samtidig få mere plads til at lege på den eksisterende legeplads. Det foreslås, at toiletfaciliteterne anvendes til offentligt brug, og at Børn- og Skoleudvalget i samarbejde med Teknik og Miljø står for renoveringen af bygningen. Udgiften fordeles ligeligt mellem de to forvaltninger. Udgiften til rengøringen foreslås afholdt af Teknik og Miljø. Sagen vil blive behandlet parallelt i hhv. Børn- og Skoleudvalget og Teknik- og Miljøudvalget den 11. juni 2024.

Derudover er der i Digevejens Børnehus behov for et ekstra personaletoilet samt udvidelse af personalegarderober. Personalegruppen består af 14 fastansatte pædagogiske medarbejdere, 1 ungarbejder og i perioder op til flere ressourcepædagoger, studerende og en pedel. På nuværende tidspunkt har personalegruppen ét personaletoilet til rådighed. Den begrænsede tilgang til toiletfaciliteterne påvirker medarbejdernes arbejdsmiljø. Derfor anmodes om etablering af ét yderligere personaletoilet.

### Økonomi

Jf. vedhæftet overslagsberegning er udgiften til etablering af ét yderligere personaletoilet samt udvidelse af personalegarderober beregnet til at koste 186.782 kr.

Renovering af toiletbygningen i parken er i alt beregnet til 434.688 kr., hvoraf Børn- og Skoleudvalget påtager sig halvdelen af udgiften svarende til 217.344 kr. via anlægspuljen "renoveringspulje dagtilbud 2024". Teknik- og Miljøudvalget påtager sig den anden halvdel af udgiften svarende til 217.344 kr.

Den årlige drift til renholdelse af det offentlige toilet er beregnet til 142.800 kr. Udgiften varetages af Teknik og Miljø.

Der anmodes om, at udgiften til projekterne afholdes af Udviklingspuljen, hvor der i 2024 er et restbudget på 2,735 mio. kr.

### Indstilling Fagchefen for Skole og Dagtilbud indstiller,

|  |  |
| --- | --- |
| at | der gives en anlægsbevilling til projekterne "personaletoiletter og toiletbygning parken [adresse]" på 404.000 kr., |
| at | det i budget 2024 afsatte rådighedsbeløb til projektet på 404.000 kr. frigives, |
| at | projektet finansieres af det afsatte rådighedsbeløb fra "Renoveringspulje dagtilbud 2024", og |
| at | indstillingen videresende til Økonomiudvalget og Kommunalbestyrelsen. |

Beslutning fra Børn- og Skoleudvalget, 11. juni 2024, pkt. 10:
Indstillingen anbefales.

Beslutning fra Økonomiudvalget, 20. juni 2024, pkt. 12:

Indstillingen anbefales.

Inger Jensen og Christopher Vestergaard deltog ikke i mødet.

### Beslutning

Indstillingen godkendt.